ທ່ານ Navalny ຖືກຈັບ ຍ້ອນຈະໄປຮ່ວມ ການປະທ້ວງ
ຜູ້ນຳ​ຝ່າ​ຍຄ້ານຣັດ​ເຊຍ ທ່ານ Alexei Navalny ​​ຖືກ​ຕຳຫຼວດຈັບ ​ຂະນະ​ທີ່​ທ່ານ ເດີນທາງໄປ​ຮ່ວມ ການປະ​ທ້ວງ ໃນ​ຕອນ​ເຊົ້າ​ມື້ວານນີ້.
ຜູ້ນຳຝ່າຍຄ້ານຣັດເຊຍ ທ່ານ Alexei Navalny ໄດ້ຖືກກັກ ຂັງໂດຍຕຳຫຼວດ ໃນຂະນະທີ່ທ່ານ ເດີນທາງໄປຮ່ວມພວກ ເດີນຂະບວນ ເພື່ອປະທ້ວງຕໍ່ການຕັດສິນລົງໂທດທ່ານ ໃນ ຄວາມຜິດຖານສໍ້ໂກງເງິນ ໃນຕອນເຊົ້າຂອງມື້ວານນີ້ ນອກນັ້ນ ຕຳຫລວດຍັງໄດ້ຈັບພວກປະທ້ວງ ຫລາຍສິບຄົນ ໃກ້ກັບຈະຕຸລັດແດງ ແລະວັງ Kremlin ການປະທ້ວງໂດຍ ທົ່ວໄປແລ້ວແມ່ນໄດ້ດຳເນີນໄປຢ່າງສັນຕິ ດັ່ງທີ່ໄດ້ເຫັນກັນ ຢູ່ໃນໂທລະພາບທີ່ຖ່າຍທອດອອກອາກາດສົດ ຫລາຍພັນຄົນໄດ້ໄປໂຮມຊຸມນຸມກັນຢູ່ຈະຕຸລັດແດງ ເພື່ອປະ ທ້ວງການຕັດສິນທ່ານAlexei Navalny ແລະນ້ອງຊາຍ ທ່ານ Oleg ກະຊວງຕ່າງປະເທດ ສະຫະລັດ ແລະສະຫະພາບຢູໂຣບ ປະນາມການຕັດສິນ ໂທດນີ້ ວ່າ ເປັນທີ່ລົບກວນ ແລະເປັນການຕັດສິນທີ່ມີຈຸດປະສົງທາງການເມືອງ ທີ່ແນໃສ່ເພື່ອ ປິດປາກຜູ້ຕິຕຽນຄົນສຳຄັນ ຕໍ່ປະທານາທິບໍດີ Vlademir Putin ໃນການຖະແຫຼງທີ່ນະຄອນຫລວງວໍຊິງຕັນໃນວັນອັງຄານວານນີ້ ໂຄສົກກະຊວງຕ່າງປະ ເທດສະຫະລັດ ທ່ານ Jeff Rathke ກ່າວວ່າ ປະຊາຊົນຣັດເຊຍ ສົມຄວນມີລັດຖະບານ ທີ່ໃຫ້ການສະໜັບສະໜຸນຕໍ່ການມີແນວຄິດທີ່ເປີດກວ້າງ ນອກນັ້ນສະຫະພາບຢູໂຣບຍັງໄດ້ປະນາມການຕັດສິນໂທດຕໍ່ທັງສອງອ້າຍນ້ອງໂດຍກ່າວ ວ່າ ເບິ່ງແລ້ວຄືວ່າມີຈຸດປະສົງທາງການເມືອງ ສະຫະພາບຢູໂຣບ ຮຽກຮ້ອງໃຫ້ໃຊ້ຄວາມ ຢັບຢັ້ງ ໃນລະຫວ່າງການປະທ້ວງໃດໆກໍຕາມ ຕໍ່ຄຳຕັດ ສິນດັ່ງກ່າວ ໃນຕອນເຊົ້າຂອງມື້ວານນີ້ ສານຣັດເຊຍພົບເຫັນວ່າ ທ່ານ Alexei Navalny ມີຄວາມຜິດ ໃນຖານສໍ້ໂກງບໍລິສັດເຄື່ອງສຳອາງຝຣັ່ງ ຢ່າງໜ້ອຍ 500,000 ໂດລາ